Uteseksjonen: – Ungdommer på tvers av bydeler bruker Snapchat til å avtale møter
Snapchat-kulturen har utvidet nettverket for unge i regionen, men kan også ha sine skyggesider:  Noen ungdommer synes det er litt spennende å snakke med ukjente, og disse kan være eldre enn de utgir seg for å være. Politiet: - Svært alvorlig – Jeg ser svært alvorlig på denne saken. Det er trist om mindreårige blir utsatt for en så alvorlig hendelse. Voldtekt i seg selv er alvorlig, og dette forsterkes ytterligere når de er mot barn, sier Odd Tveit Jørgensen, politistasjonssjef i Stavanger til Aftenbladet. Han kan ikke gå inn i saken i detalj, siden den er under etterforskning. – Ser vi her et nytt nivå av ungdomskriminalitet i Stavanger? – Det må jeg vente med å svare på til vi ser hva etterforskningen bringer i saken. – Kan du forstå at innbyggere i Stavanger blir bekymret etter en slik hendelse? – Ja, det har jeg full forståelse for. Men generelt er det trygt i Stavanger, men en hendelse som denne kan bidra til å rokke ved trygghetsfølelsen, spesielt blant unge mennesker. Politiet er ikke til stede på Snapchat – Kommunikasjonen mellom unge i dag foregår i stor utstrekning på sosiale medier. Dette gir færre sperrer for kontakt, det foregår omsetning av narkotika, foreldre hadde større kontroll på det som foregikk tidligere enn de har i dag.  – Det er viktig at politiet blir raskt varslet når det skjer uønskede hendelser, også på sosiale medier. Mange tar kontakt med oss og stadig flere bruker nettpatruljen. Den er til stede på Instagram, Tiktok og Facebook, og tar imot tips og gir råd og kommuniserer med unge som har behov for informasjon fra politiet. Vi er tilgjengelige på Messenger 24 timer i døgnet hele året.  – Men ikke Snapchat? – Vi hadde Snap oppe og gikk under landstreffet til russen i fjor, men det ble tatt ned etterpå, fordi vi dessverre ikke har kapasitet til å betjene alle disse sosiale mediene. – Er ikke det et problem når det er veldig mye der det foregår blant yngre? – Jeg skulle selvfølgelig ønske at vi var til stede alle plasser, men Snapchat er jo en forbindelse som forgår mellom den som sender og den som mottar. Vi får tidvis tilsendt screenshots fra Snapchat til våre kontoer på Instagram og Facebook, så vi følger litt med der og, opplyser Tveit Jørgensen. Snap for ungdomsskolen Uteseksjonen har ikke mer informasjon om den angivelige voldtekten av to jenter på under 14 år i en skolegård i Stavanger lørdag kveld enn det som har framkommet i Aftenbladet. De uttaler seg her på generelt grunnlag.  Sosiale medier spilte etter det Aftenbladet erfarer en rolle i forbindelse med hendelsen.  – Det kom overraskende på oss og vi ser veldig alvorlig på det, sier avdelingsleder Vibeke Lunde Steinstø. Uteseksjonen arbeider forebyggende med nettvett blant unge. I høst gjennomførte fagfolkene møter på skoler i Stavanger der de snakket om ungdomstiden og sosiale medier.  – Vi ser at det er Snapchat som blir brukt aller mest i ungdomsskolealderen. Hvis du har mange venner på Snap, kan du fort bli lagt til av andre, gjennom såkalt quick add, som betyr at man enkelt kan legge til ukjente, forklarer Trine Anette Joa, sosialkurator i Uteseksjonen i Stavanger. – Spennende å snakke med ukjente De fleste er gode til ikke å legge til folk de ikke kjenner og blokkerer personer hvis de opplever ubehagelige bilder eller spørsmål. – Men i noen tilfeller er det ungdommer som synes det er litt spennende å snakke med ukjente. De kan snakke med dem i lengre perioder. Noen kan utgi seg for å være 13 år, men så er de i virkeligheten 17. I enkelttilfeller ser vi at noen ungdommer roter seg litt inn i dette og ender med å treffe dem, sier Joa.   – Hva er problemet med Snapchat? – Jeg vil ikke kalle det et problem, det er også mye positivt med dette mediet. Men tilgjengeligheten og muligheten til å bli lagt til av ukjente og at ulagrede meldinger og bilder forsvinner, har noen problematiske sider. Ubehagelige opplevelser vil da ikke kunne bevises, påpeker Joa.  – Gjør ikke dette også at Snapchat er et vanskelig sted å følge med på for foreldre? – Det er en evig balanse. Foreldre skal være påkoblet det ungene gjør, men samtidig skal de få en viss frihet. Vi sier at foreldre bør spør de unge hver dag «hvordan har dagen din vært på nettet i dag», slik man også spør hvordan de har hatt det på skolen. Det er så mye som skjer både på nattestid, før en skoledag og etter.  Ikke spennende nok i chatten Ungdommer opplever også å bli utestengt på Snapchat, fordi man kan se på Snapchat-kart hvem som er sammen og fort føle seg utenfor fordi det er lett å lage gruppering på Snapchat. Man kan se at fire venninner bader på Vaulen uten at du er invitert. Man kan og bli fjernet fra grupper fordi man ikke er spennende nok i chatten, opplyser Joa.   Uteseksjonen erfarer at sosiale medier gir større muligheter for kontakt mellom ungdommer, uavhengig av geografi.  –  Det positive med dagens teknologi er at unge lett blir kjent gjennom Snapchat enten de bor på Hundvåg, Tasta eller på Ålgård, lager grupper og blir enige om treffpunkter. Det er ikke som da jeg var ungdom og man måtte bruke fasttelefonen for å få tak i folk. Unge er også mobile, og forflytter seg med tog eller buss. Dette gjelder også miljøer som kan føre til mer negativ kontakt.  – Mitt budskap til unge er at de skal få ha en ungdomstid og oppleve frihet, men at det er frihet under ansvar. Det er helt lov å blokkere, helt lov å trekke seg ut og viktig å bruke hverandre og gi beskjed hvis det er ting som skjer.   Til foreldre sier jeg at det også er mye omsorg i grensesetting, avslutter Trine Anette Joa.
Snapchat blir brukt flittig blant unge, men kan potensielt ha skyggesider. Unge kan finne det spennende å snakke med ukjente, som kan være eldre enn de utgir seg for å være. Politiet er ikke til stede på Snapchat på grunn av mangel på kapasitet. Uteseksjonen i Stavanger arbeid med forebygging og nettvett blant unge. Tilgjengelighet og enkelt å bli koblet med ukjente er positive og negative sider med Snapchat. Ubehagelige opplevelser kan bli vanskelig å bevise, da ulagrede meldinger og bilder forsvinner. Foreldre må finne en balanse mellom å holde seg oppdatert på barnas aktivitet online, og gi dem frihet. Uteseksjonen anbefaler foreldre å spørre barna om deres dag på nettet, på lik linje som å spørre om skoledagen.